Talle bejaardes beseer tydens skietery by Pta-winkelsentrum | Maroela Media
Talle mense, meestal bejaarde omstanders, is Woensdagoggend beseer nadat 'n skietery by 'n winkelsentrum noord van Pretoria uitgebreek het.
Lt.kol. Lungelo Dlamini, woordvoerder van die polisie, het aan Maroela Media bevestig die omstanders was meestal bejaardes wat by die Soshanguve-winkelsentrum was om hul maandelikse pensioen te gaan haal.
'n Groep van nagenoeg 10 rowers het omstreeks 06:00 op veiligheidwagte van Fidelity losgebrand toe hulle geld na 'n pensioenbetaalpunt by die winkelsentrum geneem het. "Die verdagtes het lukraak geskiet en kon daarin slaag om 'n boks met 'n onbekende hoeveelheid geld in te buit," het Dlamini gesê.
Russel Meiring, woordvoerder van ER24, het gesê paramedici is saam met die polisie na die winkelsentrum ontbied.
Hy het gesê die skietery het glo in die parkeergebied van die winkelsentrum uitgebreek.
"Nege bejaardes, twee mans en sewe vroue, en twee veiligheidswag het geringe tot matige beserings opgedoen," het Meiring aan Maroela Media gesê. "Die meeste beserings was aan die slagoffers se bene en heupe weens opslagkoeëls wat hulle getref het."
Die beseerdes is na omliggende hospitale geneem vir verdere behandeling.
Dlamini het gesê 'n volskaalse soektog is van stapel gestuur na die verdagtes. "Hulle het 'n swart BWM op die toneel agtergelaat en met onbekende voertuie en 'n onbekende hoeveelheid kontant van die toneel gevlug."
Pretoria winkelsentrum rowe
Phillip, miskien sou steel beter klink as die sagter woord 'buit'.
Dit lyk asof sommige van die kommentators net daarop uit is om venynig op die ander te wees! Liewe hemel mense, of dit nou 'buit' of 'stee'l is, dit gaan niks aan die voorval verander nie! Die opmerkings grens aan kinderagtigheid.